b"\n_START_ARTICLE_\n\xc4\x8cKD\n_START_SECTION_\nIstorija\n_START_PARAGRAPH_\n\xc4\x8cKD buvo \xc4\xafkurta 1927\xc2\xa0m. sujungus dvi ma\xc5\xbeesnes kompanijas\xc2\xa0\xe2\x80\x93 \xc4\x8ceskomoravsk\xc3\xa1-Kolben ir Breitfeld-Dan\xc4\x9bk._NEWLINE_Nuo 1927\xc2\xa0m. iki 1929\xc2\xa0m. vienu i\xc5\xa1 \xc4\x8cKD gamini\xc5\xb3 buvo motociklai, sukonstruoti Jaroslavo Franti\xc5\xa1eko Kocho. Tai buvo tuo metu pa\xc5\xbeang\xc5\xabs motociklai su keturtak\xc4\x8diais vieno 500\xc2\xa0cm\xc2\xb3 t\xc5\xabrio cilindro varikliais. Juos pardavin\xc4\x97jo kaip BD mark\xc4\x97s motociklus (buvusio kompanijos Breitfeld-Dan\xc4\x9bk pavadinimo trumpinys). 1929\xc2\xa0m. \xc4\x8cKD savo motocikl\xc5\xb3 versl\xc4\x85 pardav\xc4\x97 kompanijai Praga Hostiva\xc5\x99, kuri toliau \xc5\xa1iuos motociklus pardavin\xc4\x97jo kaip Praga mark\xc4\x97s motociklus. 4-t\xc4\x85 de\xc5\xa1imtmet\xc4\xaf \xc4\x8cKD kompanija buvo viena pagrindini\xc5\xb3 karini\xc5\xb3 transporto priemoni\xc5\xb3 tiek\xc4\x97ja \xc4\x8cekoslovakijos kariuomenei._NEWLINE_Antrojo pasaulinio karo metais, kai \xc4\x8cekija buvo okupuota Vokietijos, kompanija buvo pervadinta \xc4\xaf BMM (B\xc3\xb6hmisch-M\xc3\xa4hrische Maschinenfabrik AG) ir gamino ginklus Vermachtui. \xc5\xbdinomiausi to laikotarpio kompanijos gaminiai buvo kompanijos konstrukcijos tankas Panzer 38(t) ir prie\xc5\xa1tankin\xc4\x97 vik\xc5\xa1rin\xc4\x97 savaeig\xc4\x97 Jagdpanzer 38(t), gaminta tanko Panzer 38(t) baz\xc4\x97je._NEWLINE_Po karo \xc4\x8cKD buvo nacionalizuota ir tapo viena pagrindini\xc5\xb3 tramvaj\xc5\xb3 gamybos kompanij\xc5\xb3 pasaulyje. Juos gamino \xc4\x8cKD padalinys \xc4\x8cKD Tatra (\xc4\xafkurta 1963\xc2\xa0m.), kuris taip pat gamino metropoliteno vagonus ir dyzelinius lokomotyvus, kuriuos eksportavo \xc4\xaf kitas socialistines valstybes. Pvz., vienas modelis i\xc5\xa1 \xc4\x8deki\xc5\xa1k\xc5\xb3 T serijos lokomotyv\xc5\xb3 buvo eksportuojamas \xc4\xaf TSRS, kur buvo \xc5\xbeymimas santrumpa \xd0\xa7\xd0\x9c\xd0\xad. Socialistiniais laikais \xc4\x8cKD kompanijoje dirbo iki 50 000 darbuotoj\xc5\xb3._NEWLINE_Po 1989\xc2\xa0m. kompanija prarado daugum\xc4\x85 savo tradicini\xc5\xb3 rink\xc5\xb3 Centrin\xc4\x97je ir Ryt\xc5\xb3 Europoje bei buvusiose TSRS respublikose. 1994\xc2\xa0m. kompanija buvo privatizuota ir tapo holdingo kompanija. Nauja kompanijos vadovyb\xc4\x97 buvo nevykusi, ir 1998\xc2\xa0m. \xc4\x8cKD holdingas buvo prie bankroto slenks\xc4\x8dio. Kai kurios holdingo kompanijai priklausiusios kompanijos subankrutavo, kitos v\xc4\x97l atiteko valstybei d\xc4\x97l skol\xc5\xb3 valstybei priklausiusiam bankui IPB. Valstyb\xc4\x97 kai kurias tokias kompanijas pardav\xc4\x97 naujiems savininkams. \xc5\xbdinomiausias toks pardavimas yra 2001\xc2\xa0m. \xc4\xafvyk\xc4\x99s transporto kompanijos \xc4\x8cKD Dopravn\xc3\xad syst\xc3\xa9my ('\xc4\x8cKD transportavimo sistemos', iki 1997\xc2\xa0m. buvusi \xc4\x8cKD Tatra) kompanijos Siemens AG \xc4\x8cekijos padaliniui Spole\xc4\x8dnost kolejov\xc3\xbdch vozidel (SKV), pardavimas, baigtas 2002\xc2\xa0m. vasar\xc4\xaf. 2004\xc2\xa0m. kompanijos CKD Holding liku\xc4\x8diai ir prek\xc4\x97s \xc5\xbeenklas \xc4\x8cKD buvo parduoti \xc4\x8cekijos kompanijai 11 FITE."